CELEX: E2019J0002
Language: el
Date: 2019-11-13 00:00:00
Title: Δικαστηριο τησ εζεσ Αποφαση του Δικαστηριου της 13ης Νοεμβρίου 2019 στην υπόθεση E-2/19

6.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 40/33
            
         
      ΔΙΚΑΣΤΗΡΙΟ ΤΗΣ ΕΖΕΣ ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 13ης Νοεμβρίου 2019
      στην υπόθεση E-2/19
      D και E
      
         (Ελεύθερη κυκλοφορία των προσώπων — Τομεακές προσαρμογές για το Λιχτενστάιν — Δικαίωμα διαμονής — Παρεπόμενο δικαίωμα διαμονής για τα μέλη της οικογένειας — Οδηγία 2004/38/ΕΚ)
      
      (2020/C 40/04)
      Στην υπόθεση E-2/19, D και E — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το Διοικητικό Δικαστήριο του Πριγκιπάτου του Λιχτενστάιν (Verwaltungsgerichtshof des Fürstentums Liechtenstein) όσον αφορά την ερμηνεία της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, όπως προσαρμόστηκε στη συμφωνία για τον Ευρωπαϊκό Οικονομικό Χώρο, το Δικαστήριο, αποτελούμενο από τους Páll Hreinsson, πρόεδρο (εισηγητή δικαστή), Bernd Hammermann και Ola Mstad (ad hoc), δικαστές, εξέδωσε απόφαση στις 13 Νοεμβρίου 2019, το διατακτικό της οποίας έχει ως εξής:
      Οι τομεακές προσαρμογές στα παραρτήματα V και VIII της συμφωνίας ΕΟΧ, και ιδίως στο σημείο III, δεν στερούν από μέλος της οικογένειας υπηκόου χώρας του ΕΟΧ, ο οποίος διαθέτει έγκυρη άδεια διαμονής και διαμένει στο Λιχτενστάιν, το δικαίωμα να συνοδεύει ή να πηγαίνει να συναντήσει τον υπήκοο χώρας του ΕΟΧ στο Λιχτενστάιν βάσει του άρθρου 7 παράγραφος 1 στοιχείο δ) της οδηγίας 2004/38/ΕΚ, έστω και αν η άδεια διαμονής την οποία κατέχει ο υπήκοος χώρας του ΕΟΧ στο Λιχτενστάιν δεν χορηγήθηκε με βάση το σύστημα που προβλέπεται στις τομεακές προσαρμογές.